b'\n_START_ARTICLE_\nEleftherotyp\xc3\xada\n_START_PARAGRAPH_\nEleftherotyp\xc3\xada (\xce\x95\xce\xbb\xce\xb5\xcf\x85\xce\xb8\xce\xb5\xcf\x81\xce\xbf\xcf\x84\xcf\x85\xcf\x80\xce\xaf\xce\xb1) on Ateenas ilmuv \xc3\xbcleriigilise levikuga vasakpoolne p\xc3\xa4evaleht._NEWLINE_Leht hakkas ilmuma 1975. aastal. Algselt olid omanikeks ajakirjanikud, kuid 1978. aastal v\xc3\xb5tsid lehe \xc3\xbcle vennad Teg\xc3\xb3poulosed. 2011. aastal l\xc3\xa4ks leht pankrotti, kuid taasavati 2013. aastal. Uus omanik on Harris Ikonomopoulos._NEWLINE_Leht on \xc3\xbcldiselt suhtunud soosivalt sotsiaaldemokraatlikku erakonda PASOK, kuid on partei tegevust ka kritiseerinud._NEWLINE_Vasakradikaalide, anarhistide ja terroristide r\xc3\xbchmitused saadavad Eleftherotyp\xc3\xada toimetusele infomaterjale ja manifeste lootuses oma vaateid levitada. Kuni 2002. aastani hoidus leht terrorir\xc3\xbcnnakute hukkam\xc3\xb5istmisest. Varem on Eleftherotyp\xc3\xada toimetajad kritiseerinud terrorismivastaseid seadusi._NEWLINE_Eleftherotyp\xc3\xada p\xc3\xbchap\xc3\xa4evane v\xc3\xa4ljaanne Kyriak\xc3\xa1tiki Eleftherotyp\xc3\xada (\xce\x9a\xcf\x85\xcf\x81\xce\xb9\xce\xb1\xce\xba\xce\xac\xcf\x84\xce\xb9\xce\xba\xce\xb7 \xce\x95\xce\xbb\xce\xb5\xcf\x85\xce\xb8\xce\xb5\xcf\x81\xce\xbf\xcf\x84\xcf\x85\xcf\x80\xce\xaf\xce\xb1) avaldab Le Monde Diplomatique\'ist t\xc3\xb5lgitud artikleid rahvusvahelistel teemadel._NEWLINE_Alates 2000. aastast ilmub kolmap\xc3\xa4eviti koos lehega koomiksiajakiri "9".\n_START_SECTION_\nKreeka v\xc3\xb5lakriis\n_START_PARAGRAPH_\nKreeka majandusraskused tabasid ka ajalehte. 2011. aasta augustis l\xc3\xb5petasid omanikud t\xc3\xb6\xc3\xb6tajaile palga maksmise. Detsembris alustasid t\xc3\xb6\xc3\xb6tajad streiki ja omanikud kuulutasid v\xc3\xa4lja Eleftherotyp\xc3\xada pankroti. Kuigi leht oli suletud, andsid ajakirjanikud omal initsiatiivil nime "Eleftherotyp\xc3\xada t\xc3\xb6\xc3\xb6tajad" all v\xc3\xa4lja mitu erinumbrit, mida ostsid ka need, kes ei olnud lehe p\xc3\xbcsilugejad. On oletatud, et lehe sulgemise taga v\xc3\xb5isid olla ka poliitilised motiivid \xe2\x80\x93 leht oli kreeka restruktureerimispaketi ja valitsuse suhtes kriitiline. Enne sulgemist oli Eleftherotyp\xc3\xada veebileht k\xc3\xb5ige populaarsem Kreeka meediaorganisatsiooni veebileht. 10. jaanuaril 2013 hakkas leht uuesti ilmuma ja taasavati ka internetikeskkond Enet. Uuele omanikule Harris Ikonomopoulosele kuulub 67% lehe aktsiatest. Ikomonopoulos on kirjutanud, et Eleftherotyp\xc3\xada ei toeta mitte kindlaid parteisid, vaid ideesid \xe2\x80\x93 \xc3\xbchiskonda, \xc3\xb5iglust ja lootust. Ikomonopoulose s\xc3\xb5nul on Eleftherotyp\xc3\xada \xc3\xbclesandeks kaasa aidata Kreeka \xc3\xbchiskonna taass\xc3\xbcnnile.'